## Program pomoćničkog ispita za zanimanje graditelj orgulja

### NN 12/2010 (25.1.2010.), Program pomoćničkog ispita za zanimanje graditelj orgulja

MINISTARSTVO GOSPODARSTVA, RADA I PODUZETNIŠTVA

241

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

GRADITELJ ORGULJA

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja graditelj orgulja u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje graditelj orgulja.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Izrada i ugradnja drvenih svirala | Prema radnom zadatku i proizvodnoj dokumentaciji izrade svirala: izvršiti izbor potrebnog materijala, radnog alata, strojeva i uređaja, zatim materijal ručno i strojno obraditi i sastaviti u sviralu te sviralu ugraditi. |
| Izrada i ugradnja metalnih svirala | Prema radnoj dokumentaciji izrade i ugradnje metalnih svirala odabrati materijal, odrediti mjere, odabrati radne alate, strojeve i uređaje te postupke obrade, izrade i ugradnje metalnih svirala. |
| Izrada i ugradnja zračnica svirala | Prema nacrtu i tipu orgulja izraditi oblik i volumen zračnice, iskrojiti i izraziti elemente iz određenog materijala te ručno i strojno obraditi i izraditi zračnice. |
| Izrada i ugradnja mijeha orgulja | Sastav, oblik i veličina mijeha određena je projektom orgulja i prema njemu se vrši izbor materijala, krojenje i izrezivanje te ručna i strojna obrada i ugradnja mijeha. |
| Izrada i ugradnja klavijature orgulja | Vrsta i veličina klavijature te njena izrada i ugradnja određena je vrstom orgulja i prema njima se vrši izbor, krojenje i izrezivanje materijala te ručna i strojna obrada, izrada i ugradnja. |
| Izrada i ugradnja trakture orgulja | Izabrati materijal, odrediti potrebnu veličinu i oblik te ih međusobno rastavljivo spojiti. Voditi računa da se pomoću trakture ostvaruju povezivost trakture i svirala. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Sastavljanje i ugradnja sviraonika orgulja | Prema nacrtu i funkciji sviraonika, izvršiti izbor, postaviti i ugraditi pripadajuće elemenate i sklopove u cjelinu sviraonika te provjeriti kvalitetu elemenata i sklopova, njihove ugradnje, funkcionalnosti, estetike i rada sviraonika. |
| Izrada uzoraka obrade materijala | Ručno i strojno obraditi materijal pomoću određenih alata, radnih strojeva i uređaja te postupaka. Potrebno je izabrati određeni materijal, izmjeriti, iskrojiti, izrezati, spojiti spojevima, zalijepiti, saviti, oblikovati, površinski mehanički obraditi, zaštiti površinu premazima i slično. |
| Površinska obrada uratka i orgulja | Izvodi se postupcima ručnog i strojnoga grubog i finog brušenja i poliranja površina drvnog i nedrvnog materijala te postupcima nanošenja močila, boje i laka. |
| Ispitivanje i ugađanje klasičnih orgulja | Provjeriti ispravnosti i rad klavijature, trakture, zračnice, svirala i uređaja za proizvodnju tlačnog zraka te podesiti svirala i trakture, i to samo pomoću standardnog alata i uređaja do postizanja ispravnog zvuka i rada orgulja. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju graditelj orgulja.

|  |  |
| --- | --- |
| Nastavna područja | Očekivani ishodi učenja |
| 1. Poznavanje materijala |  |
| Tehnička svojstva drva | Identificirati vrste i opisati svojstva masivnog drva.  Prepoznati greške drva.  Prepoznati vrste drvnih materijala.  Razlikovati vrste i svojstva drvnih materijala. |
| Makroskopska identifikacija | Prepoznati vrste drva golim okom ili uz pomoć lupe. |
| Bolesti i zaštita drva | Prepoznati bolesti drva i koristiti postupke njegove zaštite. |
| Vrste drva za izradu glazbala | Objasniti značajke geografskih podneblja koja daju najbolje drvo za glazbala.  Odabrati vrstu i dio drva za izradu dijelova glazbala.  Definirati vrijeme siječe pojedinih vrsta drva za izradu glazbala.  Definirati trajnost drva. |
| Akustična svojstva drva za glazbala | Prepoznati akustična svojstva drva.  Izabrati postupke ispitivanja akustičnih svojstava drva.  Definirati osnovna svojstva zvuka.  Opisati utjecaj materijalne okoline zvučnog izvora.  Izraziti osnovne čimbenike koji utječu na pojavu zvuka.  Imenovati što sve utječe na stvaranje zvuka pojedinih instrumenata. |
| Prirodno i umjetno sušenje drva | Objasniti važnost sušenja drva.  Opisati načine sušenja drva.  Nabrojiti vrste sušionica i njihovu opremu.  Prepoznati greške nastale u procesu sušenja.  Objasniti razloge nastajanja grešaka u procesu sušenja.  Opisati način kontrole sadržaja vlage u drvu.  Komentirati pravilan odabir drva s obzirom na postotak vlage. |
| Drvena građa i furniri za glazbala | Prepoznati vrste drva, objasniti njegova svojstva i opisati način odabira određene vrste drva.  Opisati postupak pripreme furnira za obradu.  Identificirati vrste furnira i opisati najbolji način njegove pripreme kao sirovine. |
| Vezivo za drvo i druge vrste nedrvnih materijala | Nabrojiti vrste nedrvnih materijala i objasniti njihovu primjenu u praksi.  Navesti važnost primjene nedrvnih materijala.  Prepoznati vrste i objasniti svojstva nedrvnih materijala i njihov utjecaj na glazbalo.  Razlikovati veziva.  Definirati fizička i mehanička svojstva veziva, opisati njihovu pravilnu pripremu i konačni utjecaj na glazbalo. |
| Močila, kitovi, boje i lakovi | Nabrojiti vrste močila, kitova, boja i lakova za površinsku obradu glazbala.  Definirati njihova fizička i mehanička svojstva, objasniti pravilnu primjenu i konačni utjecaj na glazbalo. |
| Metalni materijali i okovi za glazbala | Opisati svojstva metalnih materijala i njihovu primjenu.  Opisati okove koji se upotrebljavaju u gradnji glazbala. |
| Plastični i drugi materijali za glazbala | Navesti vrste i svojstva plastičnih materijala.  Navesti načine primjene različitih vrsta plastičnih materijala. |
| 2. Stručno crtanje | |
| Osnove tehničkog crtanja | Navesti osnove tehničkog crtanja.  Nabrojiti elemente koji su važni za izradu tehničkog crteža.  Opisati način prikazivanja proizvoda crteža.  Analizirati nacrte proizvoda.  Opisati potrebnu tehničku dokumentaciju.  Nacrtati sastavnicu te u sastavnicu unijeti sve potrebne elemente kod pojedinog proizvoda.  Primijeniti načela estetike i dizajna. |
| Označavanje drvnih materijala | Nabrojiti oznake drvnih materijala u nacrtima. |
| Označavanje nedrvnih materijala | Nabrojiti oznake nedrvnih materijala u nacrtima. |
| Vezovi i spojevi kod izrade glazbala | Nabrojiti vrste i načine prikazivanja vezova koji se koriste kod izrade pojedinih glazbala.  Prepoznati vezove u tlocrtu, nacrtu i bokocrtu. |
| Klasifikacija i vrste glazbala | Klasificirati glazbala koja se upotrebljavaju u praksi.  Definirati materijalne i konstrukcijske raznolikosti koje postoje među izvorima zvuka. |
| Izrada skica i nacrta dijelova glazbala | Samostalno izraditi skice i nacrte koji se koriste kod izrade glazbala poštujući zakonitosti tehničkog crteža.  Prepoznati opremu glazbala. |
| Izrada proizvodne dokumentacije | Nacrtati i označavati različite konstrukcijske vrste proizvoda u nacrtima.  Koristiti mjerila.  Prikazati pojedine proizvode u zadanom mjerilu u ortogonalnoj projekciji.  Dimenzionirati elemente konstrukcije.  Nacrtati konstrukcijske vezove i spojeve.  Izraditi normative materijala i vremena.  Izraditi tehnički opis proizvoda i tehnološku kartu. |
| Uporaba računala u gradnji glazbala | Upotrijebiti računalo pri izradi nacrta, tehničkog opisa, sastavnice i izračuna potrebnog materijala. |
| 3. Stručni račun | |
| Mjerne veličine i jedinice | Navesti osnovne mjerne jedinice i njihovu primjenu u praksi. |
| Matematičke i računske operacije | Koristiti osnovne računske operacije s prirodnim i decimalnim brojevima, razlomcima i linearnim jednadžbama.  Primijeniti znanje osnovnih računskih operacija na konkretnim primjerima iz prakse.  Izračunati površinu, obujam i masu.  Nabrojiti geometrijska tijela te izračunati njihova oplošja i obujam.  Izračunati postotak.  Primijeniti postotni račun. |
| Izračunavanje potreba materijala | Izračunati nadmjere na čiste mjere.  Izračunati utroške pojedinih materijala po jedinici površine i slično.  Nabrojiti standardne dimenzije materijala.  Izračunati utrošak materijala. |
| Izračunavanje troškova rada | Definirati vrste troškova i elemente kalkulacije.  Izračunati troškove rada.  Izračunati cijenu koštanja proizvoda.  Izračunati prodajnu cijenu proizvoda. |
| Izračunavanje plaća i doprinosa | Izračunati plaću i doprinose radnika po satu, danu i mjesecu. |
| 4. Tehnologija zanimanja | |
| Zaštita na radu  Zaštita okoliša  − pravilno postupanje s otpadom  − racionalno korištenje energije | Navesti zakonske propise koji su važni za struku.  Opisati način sprječavanja ozljeda koje mogu nastati u radu sa strojevima, alatima i uređajima za obradu drva.  Nabrojiti sredstva osobne zaštite.  Identificirati optimalne uvjete rada.  Razlikovati i opisati način sortiranja otpada koji nastaje u obradi drva (piljevina, blanjevina, drvno brašno, porupci, okrajci i slično).  Opisati način ispravnog skladištenja opasnog otpada.  Opisati postupke sprječavanja emisije opasnih tvari u okoliš. |
| Značaj i vrste orgulja | Navesti vrste, značaj i primjenu orgulja. |
| Materijali za gradnju orgulja | Imenovati i opisati vrste drvnih i nedrvnih materijala koji se upotrebljavaju u gradnji orgulja. |
| Povijesni razvoj gradnje orgulja | Opisati razvojni tijek orgulja kroz povijest. |
| Osnove glazbenosti iz orgulja | Objasniti osnove glazbenosti orgulja. |
| Obrada materijala ručnim alatima i ručnim strojevima | Razlikovati vrste ručnog i mehaniziranog alata (stroja).  Opisati način pravilnog odabira alata i ručnih strojeva za odgovarajuću vrstu obrade.  Objasniti način korištenja pojedinog alata i ručnog stroja u za to predviđenoj obradi.  Opisati način rukovanja alatom i ručnim strojem.  Navesti postupke održavanja alata i ručnog stroja. |
| Radovi brušenja ručnog i strojnog alata | Razlikovati vrste alata i strojeva za brušenje te njihovu namjenu.  Opisati postupke obrade alatima za brušenje te strojnim brusilicama. |
| Izrada dijelova i sklopova orgulja | Imenovati dijelove i sklopove orgulja.  Opisati postupke izrade orgulja i uređaja orgulja.  Opisati postupke izrade uređaja za proizvodnju tlačnog zraka.  Opisati postupke izrade uređaja za distribuciju tlačnog zraka.  Opisati postupke izrade sustava za proizvodnju zvuka. |
| Ugradnja dijelova i sklopova orgulja | Navesti postupke izrade sustava sviraonika orgulja.  Objasniti način sastavljanja dijelova i sklopova orgulja: kućište, sviraonik, zračnice, svirala, trakture i klavijature. |
| Ugradnja orgulja na mjesto postavljanja | Procijeniti veličinu zvučnog objekta, poziciju orgulja u objektu, postupak stabilizacije orgulja te postupak podešavanja orgulja i puštanja u rad. |
| Popravci i održavanje orgulja | Opisati načine otkrivanja kvarova na orguljama.  Navesti postupke otklanjanja kvarova.  Procijeniti stanje orgulja. |
| Restauratorski radovi na orguljama | Opisati metode restauriranja i način njihove primjene. |
| Održavanje radnih strojeva, alata i uređaja | Objasniti postupke kontrole točnosti rada strojeva.  Navesti postupke održavanja radnih strojeva, alata i uređaja. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Poznavanje radne dokumentacije | 0 – 5 |  |
| Izbor radnog procesa izrade | 0 – 10 |  |
| Izbor radnog materijala i dijelova | 0 – 10 |  |
| Izbor alata i radnih strojeva | 0 – 10 |  |
| Izvođenje ručnih obrada uratka | 0 – 10 |  |
| Izvođenje strojnih obrada uratka | 0 – 10 |  |
| Izvođenje mjerenja i kontrole | 0 – 10 |  |
| Ocjena kvalitete izrade uratka | 0 – 10 |  |
| Ocjena utroška radnog vremena | 0 – 10 |  |
| Odnos prema radnim sredstvima | 0 – 10 |  |
| Odnos prema zaštiti na radu | 0 – 5 |  |
| UKUPNO: | 0 – 100 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-28

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-241